Zagreb, 10. prosinca 2012.

**UDRUGE POVODOM MEĐUNARODNOG DANA LJUDSKIH PRAVA**

**Socijalna i ekonomska prava u Hrvatskoj na niskim su granama**

**Socijalna i ekonomska prava u Hrvatskoj na niskim su granama, a Vlada propušta ojačati javne usluge koje osiguravaju siguran život i adekvatnu skrb građanima i građankama  istaknule su povodom obilježavanja Međunarodnog dana ljudskih prava udruge** [**Baza za radničku inicijativu i demokratizaciju**](https://udrugabrid.hr/)**,** [**Centar za mirovne studije**](https://www.cms.hr/)**,** [**Institut za političku ekologiju**](http://ipe.hr/)**,** [**Kuća ljudskih prava Zagreb**](https://www.kucaljudskihprava.hr/) **i** [**Pravo na grad**](https://pravonagrad.org/)**.**

Dugogodišnji problemi poput kontinuiranog srozavanja radničkih prava, nedostupne i neadekvatne zdravstvene zaštite, sustava socijalne skrbi koji ne omogućuje sigurnost, izostanak politika koje bi omogućile priuštive i sigurne oblike stanovanja te nejednakosti u obrazovanju u korona-krizi dodatno su se zaoštrili. Uvjeti rada u mnogim su sektorima uvelike otežani, a raste nesigurnost radnih mjesta. **Sustav javne zdravstvene zaštite već godinama čeka prijeko potrebna ulaganja** i poboljšanje kvalitete upravljanja.

Posebno zabrinjava nedostatak radnica i radnika u ovom sektoru, što uvjete rada čini nepodnošljivima, a pacijentima onemogućava pristup prijeko potrebnoj skrbi. Zanemarivanje javnog zdravstva dovelo je do situacije u kojoj sustav nije u mogućnosti istovremeno pružati skrb oboljelima od bolesti uzrokovane virusom Covid-19 i drugim bolesnicima, zbog čega je ugroženo pravo na zdravlje sviju nas. **Sustav socijalne skrbi nema dovoljno kapaciteta** za rješavanje gorućih problema s kojima se susreću marginalizirane društvene skupine te ne osigurava zaštitu prava najranjivijih skupina, a posebice osoba i djece u riziku od siromaštva te žrtava nasilja.

**Cijene najma stanova u većim gradovima i na obali bez obzira na krizu kontinuirano rastu**, a država ovo pitanje prepušta nestabilnom tržištu. **Pravo na obrazovanje ugroženo** je raznim faktorima, pri čemu je nastava na daljinu posebno pokazala koliko dostupnost obrazovanja ovisi o imovinskom stanju roditelja učenika i njihovim mogućnostima da svojoj djeci pomažu pri obavljanju školskih zadataka. Nedostatak vrtića, nejednakosti u dostupnosti prijevoza, školske prehrane, brojne škole kojima nedostaje prostora i opreme, pogotovo na potresom pogođenim područjima, prepreke su koje pogađaju posebno najranjiviju djecu.

Dodatno, akutni problem predstavlja strahovita **sporost i nesposobnost ili nevoljkost vladajućih da se krene s obnovom potresom pogođenih područja**. Na područjima pogođenima potresima 2020. godine, a posebice na Baniji, ljudi su prepušteni sami sebi i proživjet će još najmanje jednu zimu u nedostojnim uvjetima.

Vlada Republike Hrvatske, umjesto da osmisli kvalitetna i sustavna rješenja za ostvarivanje osnovnih ljudskih prava, posljednjih je mjeseci nabrzinu donijela ili planira donijeti niz nacionalnih planova i reformi koje će skupljati prašinu u nekoj ladici.

Radi se o dokumentima koji odgovaraju na ključne izazove današnjice i budućnosti, poput [Nacionalne razvojne strategije do 2030. godine](https://www.cms.hr/hr/nejednakost/nacionalna-strategija-razvoja-hrvatske-propustena-prilika-za-razvoj) ili nacionalnog plana [za borbu protiv siromaštva i socijalne isključenosti](https://www.cms.hr/hr/nejednakost/uoci-medunarodnog-dana-borbe-protiv-siromastva-i-socijalne-iskljucenosti-novi-prijedlog-ministarstva-rada-mirovinskog-sustava-obitelji-i-socijalne-politike-za-borbu-protiv-siromastva-i-socijalne-iskljucenosti-je-promasen) koji propuštaju dati adekvatne odgovore na izazove pred nama. S druge pak strane, strateški dokumenti za neke marginalizirane skupine poput beskućnika ili izbjeglica izostaju, što dodatno otežava njihov ionako ranjiv socioekonomski položaj.

**Zdravstvena i nadolazeća klimatska kriza na globalnoj razini neporecivo ukazuju na važnost kvalitetnih** [**javnih usluga**](https://futureispublic.org/global-manifesto/manifesto-cro/) u ostvarivanju temeljnih ljudskih prava. Za smanjenje društvene nejednakosti i približavanje socijalnoj pravdi, potrebno je razvijati javne usluge, jačati institucije koje ih pružaju te omogućiti kvalitetnije sudjelovanje građanki i građana u njihovom planiranju. Zdravstvena zaštita, socijalna skrb, stanovanje, i obrazovanje moraju biti dostupni svima, pravedni i jamčiti sigurnost i za one koji ih koriste i za one koji ih pružaju. **Javne usluge  trebaju  pouzdane temelje, što neizostavno uključuje dugoročna javna ulaganja i progresivno oporezivanje kako se društvene nejednakosti ne bi dodatno produbljivale.**

O važnosti javnih usluga govori i **manifest** [**“Budućnost je javna”**](https://futureispublic.org/global-manifesto/manifesto-cro/) kojeg je već potpisalo gotovo 200 organizacija diljem svijeta, **tražeći javne usluge koje odgovaraju na pojedinačne i kolektivne potrebe, smanjuju nejednakosti i štite dostojanstvo svih članova društva**.

Tako postavljene javne usluge, koje se temelje na javnim politikama koje su socijalno pravedne i usklađene s ljudskim pravima, značile bi proaktivno rješavanje gorućih problema, koji posebno pogađaju one najmarginaliziranije među nama.

Stoga, na Međunarodni dan ljudskih prava, **organizacije civilnog društva pozivaju vladajuće da  preuzmu  odgovornost i poštuju pravne obveze vezane uz socijalna i ekonomska ljudskih prava** kako bi se  svim ljudima koji žive u ovoj zemlji omogućilo dostojanstvo, sigurnost, zaštita i blagostanje.

*Priopćenje se nalazi i* [*ovdje*](https://www.cms.hr/hr/izjave-za-javnost/socijalna-i-ekonomska-prava-u-hrvatskoj-na-niskim-su-granama)*. Za dogovore o medijskim izjavama slobodno kontaktirajte Lovorku Šošić iz Centra za mirovne studije na 0981898457 ili* *lovorka.sosic@cms.hr* *te Tinu Đaković iz Kuće ljudskih prava na 0913377742 ili* *tina.djakovic@kucaljudskihprava.hr* *.*